Finalitza l'adequació de la il·luminació i so de l'interior de l'Ermita de La Sang
12 de desembre 2023

![](/media/tetpw5in/img_2279_c.jpg?width=850&height=566.6666666666666)

La delegació de Turisme de l'Ajuntament de Sagunt ha finalitzat la instal·lació de la domotització i adequació de la il·luminació i so interior de l'Ermita de La Sang, a fi de millorar l'experiència turística entorn de la Ruta del Greal. Esta actuació s'emmarca dins del Pla de Dinamització i Governança Turística del Camp de Morvedre i té el seu origen en la signatura del conveni de col·laboració entre Turisme Comunitat Valenciana, la Diputació de València i l'Ajuntament de Sagunt. Estes tres administracions han invertit 37.500 € (IVA inclòs) en este projecte. A més, l’Ermita de la Sang és colecció museogràfica reconeguda per la Generalitat Valenciana.

En la inauguració d'esta nova domòtica, il·luminació i so de l'Ermita de la Sang han estat presents l'alcalde de Sagunt, Darío Moreno; la regidora de Turisme, Natalia Antonino; el majoral per a l'any 2024, Rafa Alós; el president de la Confraria de la Puríssima Sang, Dionís Farinós; així com altres membres de la Corporació Municipal i de la majoralia.

Darío Moreno ha destacat que amb esta inversió el que es pretén és «**que la persona que s'acoste a la nostra ermita tinga la millor experiència possible**». A més, ha parlat també sobre la transcendència de la inversió: «**Aquesta inversió va molt més enllà, parla de les nostres tradicions, de la nostra manera de veure la vida i del nostre patrimoni, un patrimoni tant material com immaterial que hem de cuidar i, a poc a poc, dignificar**». Finalment, Moreno ha destacat que esta actuació parla, no sols de les millores en il·luminació, recursos digitals, etcètera, sinó també de la «**identitat**» de Sagunt.

![](/media/4j3nccjt/img_2263_c.jpg?width=850&height=566.6666666666666)

Per la seua banda, Natalia Antonino ha assegurat: «**Se li dona una projecció important al que és la festa de la Setmana Santa a Sagunt. Se li dona també la trascendència que té a l'ermita com a patrimoni i com un bé que té pintures d'envergadura importants, de pintors valencians als quals hem de donar-li importància**». Així mateix, ha afegit que esta actuació està lligada amb la voluntat de la regidoria de Turisme i l'Ajuntament de Sagunt per potenciar la Ruta del Greal.

![](/media/da1nzq01/img_2270_c.jpg?width=850&height=566.6666666666666)

Esta actuació dota de valor i aprofitament turístic l'Ermita de la Sang en el marc de la Ruta del Greal. En concret contempla dos parts, la millora de la il·luminació interior i la instal·lació d'una pantalla. El projecte pretén adequar l'ambientació interior de l'Ermita de La Sang, generar un ambient de recolliment i espiritualitat emmarcat dins del nou caràcter museogràfic de l'espai. També la retirada de lluminàries actuals que obstaculitzen la visió de frescos i substitució per lluminàries de baix consum i menor impacte visual; regruix d'elements importants i referències al Sant Greal a través de lluminàries programables segons necessitats d'ús de l'espai (andes, relíquies, medallons, frescos, altar, capella, sagristia, museu, banys i actual magatzem); i dotació d'un sistema de so de qualitat que puga ser gestionat a través d'un panell de control central.

![](/media/j1xfhp5j/img_2302_c.jpg?width=850&height=566.6666666666666)

A més, ha servit per a dotar al Museu de La Sang, situat en la planta superior de l'ermita, d'una pantalla tàctil de 75" amb base per a la visualització d'un audiovisual interpretatiu. Actualment, l'Ermita de La Sang genera un important interés turístic tant per la seua arquitectura i elements historicoartístics del s. XVI, com per la seua gran tradició i protagonisme religiós en la Setmana Santa Saguntina declarada d'Interés Turístic Nacional.

![](/media/15flb3h2/img_2306_c.jpg?width=850&height=566.6666666666666)

El Pla de Dinamització i Governança Turística del Camp de Morvedre té com a objectiu dur a terme accions dirigides cap a l'adequació, millora i adaptació de l'oferta, així com la creació i manteniment de productes turístics competitius i sostenibles.

![](/media/jt5nxtff/img_2314_c.jpg?width=850&height=566.6666666666666)

*   [](http://www.facebook.com/sharer.php?u=https://aytosagunto.es/va/actualitat/finalitza-l-adequació-de-la-il-luminació-i-so-de-l-interior-de-l-ermita-de-la-sang/ "Facebook")
*   [](http://twitter.com/share?url=https://aytosagunto.es/va/actualitat/finalitza-l-adequació-de-la-il-luminació-i-so-de-l-interior-de-l-ermita-de-la-sang/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/finalitza-l-adequació-de-la-il-luminació-i-so-de-l-interior-de-l-ermita-de-la-sang/ "Linked In")
*   [](mailto:?body=https://aytosagunto.es/va/actualitat/finalitza-l-adequació-de-la-il-luminació-i-so-de-l-interior-de-l-ermita-de-la-sang/)